LĒMUMS

Cēsīs, Cēsu novadā

09.09.2021. Nr.154

**Par Cēsu novada Interešu un pieaugušo neformālās izglītības programmu licencēšanas komisijas izveidi un nolikuma apstiprināšanu**

Ziņo J.Rozenbergs, domes priekšsēdētājs

Lai nodrošinātu jautājumu izskatīšanu un licenču izsniegšanu interešu un pieaugušo neformālās izglītības programmu īstenošanai, pamatojoties uz likuma “Par pašvaldībām” 21. panta pirmās daļas 24. punktu un 61. pantu un Cēsu novada domes 2021. gada 1. jūlija saistošo noteikumu Nr. 1 “Cēsu novada pašvaldības nolikums” 16.15.  punktu un 18. punktu, atbilstoši Cēsu novada domes Izglītības, kultūras un sporta komitejas 26.08.2021. atzinumam (protokols Nr.3), Cēsu novada dome, ar 19 balsīm - par (Ainārs Šteins, Andris Melbārdis , Andris Mihaļovs, Atis Egliņš-Eglītis, Biruta Mežale, Elīna Stapulone, Ella Frīdvalde-Andersone, Erlends Geruļskis, Ēriks Bauers, Guntis Grosbergs, Hardijs VENTS, Indriķis Putniņš, Inese Suija-Markova, Inga Cipe, Ivo Rode, Jānis Kārkliņš, Jānis Rozenbergs, Juris Žagars, Laimis Šāvējs) , pret nav, atturas nav, nolemj:

1. Apstiprināt Cēsu novada pašvaldības Interešu izglītības un pieaugušo neformālās izglītības programmu licencēšanas komisiju šādā sastāvā :
   1. Komisijas priekšsēdētājs Ivo Rode – Cēsu novada domes Izglītības, kultūras un sporta komitejas priekšsēdētājs;
   2. Komisijas priekšsēdētāja vietniece Lolita Kokina - Cēsu novada pašvaldības centrālās administrācijas Izglītības pārvaldes vadītāja;
   3. Komisijas locekļi:
      1. Dace Bērziņa - Līgatnes apvienības pārvaldes izglītības padomes Izglītības un jaunatnes lietu speciālists;
      2. Mārīte Bērziņa – Priekuļu apvienības pārvaldes Juridiskās nodaļas juriste;
   4. Komisijas sekretāre – Astra Orlova - Cēsu Bērnu un jauniešu centra direktora vietniece.
2. Atzīt par spēku zaudējušu Cēsu novada domes 28.02.2019. lēmumu Nr. 59 “Par Cēsu novada pašvaldības Interešu izglītības un pieaugušo neformālās izglītības programmu licencēšanas komisijas nolikuma apstiprināšanu”.
3. Apstiprināt Cēsu novada pašvaldības Interešu izglītības un pieaugušo neformālās izglītības programmu licencēšanas komisijas nolikumu saskaņā ar pielikumu.
4. Komisijas locekļiem saskaņā ar likumu “Par interešu konflikta novēršanu valsts amatpersonu darbā” veikt darbības, kas saistītas ar valsts amatpersonas amata savienošanu.
5. Kontroli par lēmuma izpildi uzdot Cēsu novada domes izpilddirektoram

Pielikums

Cēsu novada domes sēdes

09.09.2021.lēmumam Nr.154

**Nolikums**

Cēsīs

2021. gada 9. septembrī Nr.33

**Cēsu novada pašvaldības Interešu izglītības un pieaugušo neformālās izglītības programmu licencēšanas komisijas nolikums**

Izdots saskaņā ar Valsts pārvaldes iekārtas likuma

73. panta pirmās daļas 1.punktu un

Cēsu novada domes 2021. gada 1. jūlija

saistošo noteikumu Nr. 2‘’Cēsu novada pašvaldības

nolikums’’ 18.punktu

**I Vispārīgie jautājumi**

1. Nolikums nosaka Cēsu novada pašvaldības (turpmāk – Pašvaldība) Interešu izglītības un pieaugušo neformālās izglītības programmu licencēšanas komisijas (turpmāk – Komisija) kompetenci un darba organizāciju.

2. Komisiju izveido un tās sastāvu apstiprina Pašvaldības dome.

3. Komisija īsteno Izglītības likuma 46. un 47. pantā noteikto pašvaldības kompetenci – izsniedz licences juridiskām un fiziskām personām, kuras nav reģistrētas Izglītības iestāžu reģistrā, interešu vai pieaugušo neformālās izglītības programmu (turpmāk tekstā - programmu) īstenošanai.

4. Komisija savā darbā ievēro likumu „Par pašvaldībām”, Izglītības likumu, Cēsu novada domes izdotos saistošos noteikumus par interešu izglītības un pieaugušo neformālās izglītības programmu licencēšanu un citus Latvijas Republikā spēkā esošos tiesību aktus, Pašvaldības domes lēmumus un šo nolikumu.

5. Komisija savā darbā var pieaicināt ekspertus.

**II Komisijas kompetence**

6. Komisija izvērtē programmas, kuru apjoms nepārsniedz 160 akadēmiskās stundas.

7. Komisija izvērtē licences pieprasītāja iesniegumu un tam pievienotos dokumentus, to atbilstību Izglītības likumam, Valsts valodas likumam, Ministru kabineta noteikumiem un citiem normatīvajiem aktiem.

8. Komisija pieņem lēmumu par:

8.1. licences izsniegšanu uz laiku, ne ilgāku par diviem gadiem;

8.2. atteikumu izsniegt licenci;

8.3. izsniegtās licences anulēšanu;

8.4. licences pārreģistrāciju vai pagarināšanu.

9. Komisija noformē un izsniedz programmas licenci.

10. Komisija ir tiesīga pārbaudīt licencēto programmu īstenošanas kvalitāti, par kuru atbild programmu īstenotājs.

**III Komisijas darbības organizācija**

11. Komisijas darbu vada komisijas priekšsēdētājs.

12. Komisijas sēdi sasauc un vada tās priekšsēdētājs. Komisijas sēde tiek sasaukta pēc nepieciešamības.

13. Komisijas sēdes gaitu protokolē. Protokolu paraksta Komisijas priekšsēdētājs un protokolētājs. Ja rodas domstarpības par Komisijas lēmuma saturu vai tā izpildes kārtību, lēmums ir spēkā tādā formulējumā, kādā tas fiksēts protokolā. Komisijas loceklim, kurš nepiekrīt Komisijas lēmumam, ir tiesības rakstiski pievienot protokolam savu viedokli.

14. Komisijas lēmumi tiek pieņemti sēdes laikā, atklāti balsojot. Komisija ir pilntiesīga pieņemt lēmumu, ja sēdē piedalās vairāk par pusi no Komisijas locekļiem. Ja nepieciešams, Komisija uz sēdi uzaicina licences pieprasītāju vai ekspertu.

15. Komisijas darbam nepieciešamās informācijas savākšanu, sēžu un to protokolu tehnisko un organizatorisko sagatavošanu nodrošina Cēsu novada pašvaldības izglītības pārvalde.

16. Komisija lēmumu par programmu licences piešķiršanu, derīguma termiņā pagarināšanu vai atteikumu piešķirt licenci pieņem mēneša laikā pēc pieteikuma un visu nepieciešamo dokumentu saņemšanas.

17. Komisijas pieņemtos lēmumus var apstrīdēt Pašvaldības domē viena mēneša laikā no tā spēkā stāšanās dienas.

18. Domes lēmumu var pārsūdzēt administratīvā procesa likuma noteiktajā kārtībā.