LĒMUMS

Cēsīs, Cēsu novadā

09.09.2021. Nr.206

**Par Cēsu novada pašvaldības policijas izveidošanu**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: J.Rozenbergs, Finanšu komitejas priekšsēdētājs

Saskaņā ar Administratīvo teritoriju un apdzīvoto vietu likuma pārejas noteikumu 6. punktu administratīvi teritoriālās reformas ietvaros jaunizveidotā Cēsu novada pašvaldība ir tajā apvienojamo pašvaldību institūciju pārņēmēja. Cēsu novada dome 2021. gada 1. jūlijā pieņēma lēmumu Nr. 12 “Par jaunizveidotā Cēsu novadā apvienoto pašvaldību bāriņtiesu, sociālo dienestu, pašvaldības policiju, dzimtsarakstu nodaļu un būvvalžu darbību” (prot. Nr. 2, 11.punkts), ar kuru nolēma, ka pašvaldības policijas funkcijas Cēsu novadā līdz domes lēmumam par pašvaldības policijas turpmāko darbību, bet ne ilgāk kā līdz 2021. gada 31. decembrim, turpina veikt un darbojas Cēsu novadā apvienoto bijušo pašvaldību pašvaldības policijas. Līdz ar to šobrīd Cēsu novadā pašvaldības funkcijas pilda četras pašvaldības policijas - Cēsu novada pašvaldības policija, Līgatnes novada pašvaldības policija, Pārgaujas novada pašvaldības policija un Priekuļu novada pašvaldības policija.

Ņemot vērā iepriekš minēto un lai nodrošinātu likumā “Par pašvaldībām” 15. panta pirmās daļas 12. punktā noteiktās pašvaldības funkcijas (piedalīties sabiedriskās kārtības nodrošināšanā, apkarot žūpību un netiklību) efektīvu un kvalitatīvu izpildi, pamatojoties uz likuma “Par pašvaldībām” 14. panta pirmās daļas 1. punktu, 15. panta pirmās daļas 7. punktu, 21. panta pirmās daļas 8. un 23.punktu, likuma “Par policiju” 19.pantu, Valsts pārvaldes iekārtas likuma 10. panta astoto daļu, 15. panta trešās daļas 2. punktu un 3. punktu, 30. panta otro daļu, Cēsu novada domes 2021. gada 1. jūlija saistošo noteikumu Nr. 1 “Cēsu novada pašvaldības nolikums” 193. punktu un saskaņā ar Cēsu novada domes Finanšu komitejas 2021. gada 2. septembra atzinumu (prot. Nr. 3), Cēsu novada dome, ar 14 balsīm - par (Ainārs Šteins, Andris Melbārdis , Atis Egliņš-Eglītis, Biruta Mežale, Erlends Geruļskis, Ēriks Bauers, Guntis Grosbergs, Indriķis Putniņš, Inese Suija-Markova, Inga Cipe, Ivo Rode, Jānis Rozenbergs, Juris Žagars, Laimis Šāvējs) , pret nav, 5 - atturas (Andris Mihaļovs, Elīna Stapulone, Ella Frīdvalde-Andersone, Hardijs VENTS, Jānis Kārkliņš), nolemj:

1. Apvienot Cēsu novada pašvaldības policiju, Līgatnes novada pašvaldības policiju, Pārgaujas novada pašvaldības policiju un Priekuļu novada pašvaldības policiju, kā rezultātā uz apvienojamo institūciju bāzes izveidot Cēsu novada pašvaldības iestādi “Cēsu novada pašvaldības policija”.
2. Reorganizēt Cēsu novada centrālo administrāciju, nododot Cēsu novada pašvaldības iestādei “Cēsu novada pašvaldības policija” struktūrvienību “Cēsu novada pašvaldības policija”.
3. Reorganizēt Cēsu novada Līgatnes apvienības pārvaldi, nododot Cēsu novada pašvaldības iestādei “Cēsu novada pašvaldības policija” struktūrvienību “Līgatnes novada pašvaldības policija”.
4. Reorganizēt Cēsu novada Priekuļu apvienības pārvaldi, nododot Cēsu novada pašvaldības iestādei “Cēsu novada pašvaldības policija” struktūrvienību “Priekuļu novada pašvaldības policija”.
5. Noteikt, ka lēmuma 1. – 4. punktā minēto institūciju reorganizācija pabeidzama līdz 2021. gada 31. decembrim un Cēsu novada pašvaldības iestāde “Cēsu novada pašvaldības policija” savu darbību uzsāk ar 2022. gada 1. janvāri.
6. Noteikt, ka Cēsu novada pašvaldības iestāde “Cēsu novada pašvaldības policija” ir Cēsu novada pašvaldības policijas, Līgatnes novada pašvaldības policijas, Pārgaujas novada pašvaldības policijas un Priekuļu novada pašvaldības policijas funkciju, tiesību, saistību, finanšu līdzekļu, mantas un lietvedības pārņēmēji, ciktāl normatīvie akti un domes lēmumi nenosaka citādi.
7. Izsludināt atklātu konkursu Cēsu novada pašvaldības policijas priekšnieka amatam.
8. Uzdot Cēsu novada centrālajai administrācijai organizēt lēmuma 7. punktā minēto konkursu.
9. Pilnvarot domes priekšsēdētāju ar rīkojumu izveidot konkursa komisiju, kura izstrādā konkursa nolikumu, ko apstiprina domes priekšsēdētājs, kā arī kura izvērtē izsludinātā amata kandidātus un virza apstiprināšanai domes sēdē.
10. Kontroli par lēmuma 1. – 8. punkta izpildi veikt Cēsu novada domes priekšsēdētājam.