LĒMUMS

Cēsīs, Cēsu novadā

09.09.2021. Nr.204

**Par Cēsu novada sociālā dienesta izveidošanu**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: J.Rozenbergs, Finanšu komitejas priekšsēdētājs

Saskaņā ar Administratīvo teritoriju un apdzīvoto vietu likuma pārejas noteikumu 6. punktu administratīvi teritoriālās reformas ietvaros jaunizveidotā Cēsu novada pašvaldība ir tajā apvienojamo pašvaldību institūciju pārņēmēja. Cēsu novada dome 2021. gada 1. jūlijā pieņēma lēmumu Nr. 12 “Par jaunizveidotā Cēsu novadā apvienoto pašvaldību bāriņtiesu, sociālo dienestu, pašvaldības policiju, dzimtsarakstu nodaļu un būvvalžu darbību” (prot. Nr. 2, 11.punkts), ar kuru nolēma, ka sociālā dienesta funkcijas Cēsu novadā līdz domes lēmumam par sociālo dienestu turpmāko darbību, bet ne ilgāk kā līdz 2021. gada 31. decembrim, turpina veikt un darbojas Cēsu novadā apvienoto bijušo pašvaldību sociālie dienesti. Līdz ar to šobrīd Cēsu novadā darbojas septiņi sociālie dienesti – Amatas novada sociālais dienests kā Cēsu novada Amatas apvienības pārvaldes sastāvā esoša struktūrvienība, pašvaldības aģentūra “Sociālais dienests”, Jaunpiebalgas novada sociālais dienests kā Cēsu novada Jaunpiebalgas apvienības pārvaldes sastāvā esoša struktūrvienība, Līgatnes novada Sociālais dienests kā Cēsu novada Līgatnes apvienības pārvaldes sastāvā esoša struktūrvienība, Pārgaujas novada sociālais dienests kā pašvaldības iestāde, Priekuļu novada Sociālais dienests kā pašvaldības iestādes, Vecpiebalgas novada pašvaldības Sociālais dienests kā pašvaldības iestāde. Sociālo pakalpojumu un sociālās palīdzības likuma 10. panta otrā daļa noteic, ka lai nodrošinātu sociālo pakalpojumu un sociālās palīdzības sniegšanu un pakalpojumu administrēšanu, katra pašvaldība izveido pašvaldības iestādi — sociālo dienestu.

Ņemot vērā iepriekš minēto un pamatojoties uz likuma “Par pašvaldībām” 14. panta pirmās daļas 1. punktu, 15. panta pirmās daļas 7. punktu, 21. panta pirmās daļas 8. un 23.punktu, Sociālo pakalpojumu un sociālās palīdzības likuma 10. panta otro daļu, Valsts pārvaldes iekārtas likuma 10.panta astoto daļu, 15. panta trešās daļas 2. un 3. punktu, 30. panta otro daļu, Cēsu novada domes 2021. gada 1. jūlija saistošo noteikumu Nr. 1 “Cēsu novada pašvaldības nolikums” 194. punktu un saskaņā ar Finanšu komitejas 2021. gada 2. septembra atzinumu (prot. Nr. 3), Cēsu novada dome, ar 14 balsīm - par (Ainārs Šteins, Andris Melbārdis , Atis Egliņš-Eglītis, Biruta Mežale, Erlends Geruļskis, Ēriks Bauers, Guntis Grosbergs, Hardijs VENTS, Indriķis Putniņš, Inese Suija-Markova, Inga Cipe, Ivo Rode, Jānis Rozenbergs, Juris Žagars) , pret nav, 5 - atturas (Andris Mihaļovs, Elīna Stapulone, Ella Frīdvalde-Andersone, Jānis Kārkliņš, Laimis Šāvējs), nolemj:

1. Apvienot Amatas novada sociālo dienestu, pašvaldības aģentūru “Sociālais dienests”, Jaunpiebalgas novada sociālo dienestu, Līgatnes novada Sociālo dienestu, Pārgaujas novada sociālo dienestu, Priekuļu novada Sociālo dienestu, Vecpiebalgas novada pašvaldības Sociālo dienestu, kā rezultātā uz apvienojamo institūciju bāzes izveidot Cēsu novada sociālo dienestu kā Cēsu novada pašvaldības iestādi.
2. Reorganizēt Cēsu novada Amatas apvienības pārvaldi, nododot Cēsu novada sociālajam dienestam struktūrvienību Amatas novada sociālo dienests.
3. Reorganizēt Cēsu novada Jaunpiebalgas apvienības pārvaldi, nododot Cēsu novada sociālajam dienestam struktūrvienību Jaunpiebalgas novada sociālo dienests.
4. Reorganizēt Cēsu novada Līgatnes apvienības pārvaldi, nododot Cēsu novada sociālajam dienestam struktūrvienību Līgatnes novada Sociālo dienests.
5. Noteikt, ka lēmuma 1. – 4. punktā minēto institūciju reorganizācija pabeidzama līdz 2021. gada 31. decembrim un Cēsu novada sociālais dienests savu darbību uzsāk ar 2022. gada 1. janvāri.
6. Noteikt, ka Cēsu novada sociālais dienests ir Amatas novada sociālā dienesta, pašvaldības aģentūras “Sociālais dienests”, Jaunpiebalgas novada sociālā dienesta, Līgatnes novada Sociālā dienesta, Pārgaujas novada sociālā dienesta, Priekuļu novada Sociālā dienesta, Vecpiebalgas novada pašvaldības Sociālā dienesta funkciju, tiesību, saistību, finanšu līdzekļu, mantas un lietvedības pārņēmēji, ciktāl normatīvie akti un domes lēmumi nenosaka citādi.
7. Izsludināt atklātu konkursu Cēsu novada sociālā dienesta vadītāja amatam.
8. Uzdot Cēsu novada centrālajai administrācijai organizēt lēmuma 7. punktā minēto konkursu.
9. Pilnvarot domes priekšsēdētāju ar rīkojumu izveidot konkursa komisiju, kura izstrādā konkursa nolikumu, ko apstiprina domes priekšsēdētājs, kā arī kura izvērtē izsludinātā amata kandidātus un virza apstiprināšanai domes sēdē.
10. Kontroli par lēmuma 1. – 8. punkta izpildi veikt Cēsu novada domes priekšsēdētājam.